**Florián Tománek** (\* 2. máj 1877, Borský Peter, dnes súčasť Borského Mikuláša – † 25. marec 1948) bol slovenský katolícky kňaz, redaktor a jeden z čelných predstaviteľov politického katolicizmu na Slovensku.

Život
-----

Gymnaziálne štúdiá absolvoval v Skalici a Bratislave, teologické štúdiá v Trnave a Spišskej Kapitule. Za kňaza bol vysvätený v Spišskej Kapitule 14. júna 1903. Pôsobil ako kaplán v Podvlku, Čimhovej, Veličnej, Lokci, Hybiach, Poprade, Markušovciach, Zázrivej, Hruštíne, Nižných Ružbachoch a Rabči. Už počas štúdia publikoval v slovenskej katolíckej a politickej tlači. Ako kňaz sa angažoval v slovenskom spolkovom živote, zakladal svojpomocné družstvá, peňažné a úverové ústavy, propagoval slovenskú tlač. Za svoje politické názory a panslávizmus bol dvakrát suspendovaný biskupom Sándorom Párvym. Od roku 1910 pôsobil mimo diecézy.

V roku 1910 nastúpil na post výkonného redaktora Slovenských ľudových novín, kde pôsobil po boku Agustína Rátha až do vypuknutia korupčného škandálu v roku 1911.

Patril k sympatizantom hnutia katolíckeho modernizmu a podľa vzoru v českých krajinách sa usiloval o demokratizáciu cirkvi na Slovensku. Po vzniku ČSR sa stal poslancom Revolučného národného zhromaždenia v Prahe a v rokoch 1920 - 1929 poslancom Národného zhromaždenia. Bol zástancom autonomistického programu Andreja Hlinku. Počas Tukovej aféry bol na strane Ferdinda Jurigu. Dňa 18. februára 1929 bol spolu s ním vylúčený z HSĽS. V parlamentných voľbách v roku 1929 neúspešne kandidoval za novozaloženú Jurigovú slovenskú ľudovú stranu. V roku 1930 odišiel z politického života. V roku 1945 sa v spolupráci s českými katolíkmi pokúšal vytvoriť spoločnú katolícku stranu, no napokon prijal členstvo v Strane slobody.

V 20. rokoch 20. storočia architekti Weiwurm a Vécsei postavili pre senátora Tománka vilu na adrese: Nad Dunajom 36, Bratislava. Funkcionalistická vila je dnes pamiatkovým objektom Slovenskej republiky a je najlepšou ukážkou dokumentujúcou dobové zmeny v štýle bývania.

Florián Tománek zomrel 25. marca 1948 v Bratislave - Karlovej Vsi. Je pochovaný na cintoríne v Borskom Petre, ktorý je dnes súčasťou Borského Mikuláša.

Rodina
------

* Otec: Mikuláš Tomanek (\* 1851, Borský Svätý Peter)
* Matka: Alžbeta Lasica (\* 5. novembra 1859, Borský Svätý Mikuláš)
* Súrodenci: Andrej (1875 - 1955), Jozef (1879 - 1885), Anna (1882 - 1897), Anton (1886 - 1887)

 Externé odkazy
---------------

* Záznam o narodení a krste v matrike riadok 47
* 
* 
* OLEXÁK, P.: *Národné a politické stereotypy v redaktorskej práci Floriána Tománka*. In: DISPUTATIONES SCIENTIFICAE UNIVERSITATIS CATHOLICAE IN RUŽOMBEROK, číslo 3, júl 2019, ročník XIX, s. 102, ISSN 1335-9185,  Archivované 2021-02-15 na Wayback Machine
* OLEXÁK, P.: *Florián Tománek v Strane slobody (1946 – 1947).* In: Studia Historica Nitriensia, číslo 2, 2018, Ročník 22, s. 362-381, ISSN 2585-8661 (online), ISSN 1338-7219 (print version),
* OLEXÁK, P.: *KATOLÍCKY KŇAZ FLORIÁN TOMÁNEK V STRANE SLOBODY (1946 – 1947)*, In: HISTORIA ECCLESIASTICA, číslo 1, september 2018, Ročník IX. s. 155-172, ISSN: 1338-4341,
* OLEXÁK, P a kol.: *Florián Tománek: život a pôsobenie katolíckeho kňaza, politika a publicistu.* Ružomberok: VERBUM, 2019. ISBN: 978-80-561-0698-3. (Monografia bola nominovaná na KNIHU ORAVY 2019).
* OLEXÁK, P.: OBVINENIE Z KORUPCIE: NÁSTROJ POLITICKÉHO BOJA V RÁMCI SLOVENSKÉHO NÁRODNÉHO HNUTIA ZAČIATKOM 20. STOROČIA. In: Historický časopis, Bratislava: SAV Historický ústav, ISSN (online): 2585-9099, Roč. 68, č. 1, rok 2020,

Autoritné údaje: * GND: 1235483770
* NK ČR: js20211135067
* VIAF: 1597162422737232460006